  Анжелика Тихонова корреспондент Ижкарын Россилэн азьмуртэныз Владимир Путинэн кичӧлтэм «Кышкыттэм но ӟечлыко автомобиль сюресъёс» йӧскалык ӵектос улсын Советской урамысь сюресэз тупатъязы. Со сярысь элькун тӧролэн но кивалтэтлэн пресс-службазы ивортэ. Тупатъян ужъёс улсын Ленин нимо урам дорысен Карлутка Ярдур валлин Орджоникидзе урам дорозь сюреслэн инъетэз ӧвӧл шуыса тодмо луиз. Соин валче ӧнерчиос нырысь выль инъет лэсьтӥзы, собере гинэ кык сӥен асфальтобетон кисьтӥзы. Со сяна, 133 колодчаосты ӝутӥзы. Озьы ик соос Советской урамысь вань сюрес вожъёсты выльдӥзы: Орджоникидзе нимо урамен, Воровский нимо урамен, Удмуртскоен, Коммунар урамен, Пушкинской урамен, Красноармейскоен, Горький нимо урамен но Карл Маркс нимо урамен. Ватсаса Советской урам дорысен Ленин нимо урам дорозь Красноармейской урамлэсь люкетсэ лэсьтӥзы. Выльдэм сюреслэн кузьдалаез оглом 2 иськем 686 метр луиз Эскерисьёс лэсьтэм ужъёслы алонъёссэс ӧз вералэ. Удмуртиысь транспортъя но сюрес возёсъя министрлэн воштӥсез Ирина Шкляр туэ Ижкарын гинэ 30 иськемлэсь трос сюресъёсты лэсьтӥзы шуыса пусйиз. Асфальт вӧлдыны гинэ ӧжыт, сюрес ӟечлыко, кема аръёс ӵоже чидась но кышкытлыктэм луыны кулэ. «Кышкыттэм но ӟечлыко автомобиль сюресъёс» улсын лэсьтӥськись вань объектъёсын ми битумно-полимерной материаллэсь стык лентаосты уже кутӥм. Озьы ми стыкъёсты пыр паӵамлэсь утиськом, кузьдалаезъя пилиськон учыръёсты ӧжытгес карыса, но азьланяз куашкан учыръёсты палэнтыса, сюрес шобретлэсь ужан вакытсэ кузятӥськом Ирина Шкляр, Удмуртиысь транспортъя но сюрес возёсъя министрлэн воштӥсезОзьы ик министрлэн воштӥсез пусйиз, вуоно арын вань объектъёсын «уясь люкъёс» («плавающие люки») технологиез кутыны чаклало шуыса. Солэн кылъёсызъя, со бетон люкъёс вылэ понӥськись дышем колодчаослэсь сюрес конструкция вылэ пыкъяськеменыз висъяське. Соин валче асфальт уг лапка. Со сяна, люкез ӝуждалаезъя чакланы луэ, мар бӧрысь сюресэз тупатъяку ужъёсты капчиятэ.  Тодэ вайытом, Удмуртиын йӧскалык ӵектос улсын сюресъёсты тупатъян валтӥсь ужъёсты йылпумъязы.  Тегъёс: Авто Ижкар Удмуртия тупатъянужъёс  